钦定古今图书集成/理学汇编/学行典/第200卷 > 华士麐
## 钦定古今图书集成/理学汇编/学行典/第200卷 > 华士麐

按《富阳县志》：“华士麐，字时瑞，灵湖里人也。生而颖异，
读书即能通大义。十五补诸生，试辄高等。随父任兴
国教职，卒官，扶丧归葬，庐墓六年，每食必泣。母病龥
天，刲股以进，病立愈。立身高洁，不诣公府，方伯王畿
延为儿子师。及升任使者，求一见不可得。其高尚皆
此类也。万历丁巳，以岁贡授金华府训导。居官以讲
学行善”为教，绝不屑屑于仪文琐节。未满考，即挂冠
归，僚友缙绅及门下士挽留不得，率为诗文以美之，
议特祀焉。家居杜门好学，手不释卷，又六年而卒。所
著文集若干卷。